|  |  |  |
| --- | --- | --- |
|  | | |
| Annonceres på udbud.dk |  | Faaborg-Midtfyn · maj 2015 |
| Sagsnr. 01.02.03-P15-1-15  Ref.: Birgitte Hjerrild bhjer@fmk.dk |
| Prækvalifikation – Konsulentydelser | | |
|  | | |

**By- og egnsprofiler for Faaborg-Midtfyn Kommune**

Faaborg-Midtfyn Kommune annoncerer hermed i henhold til LBK nr. 1410 af 7. december 2007 (tilbudsloven), afsnit II, teknisk rådgivning i forbindelse med udarbejdelse af by- og egnsprofiler.

Ministeriet for By, Bolig og Landdistrikter, Miljøministeriet ved Naturstyrelsen, KL og Realdania har iværksat den 3-årige kampagne Yderområder på forkant. Yderområder på forkant er en kampagne, der skal styrke tilpasning, omstilling og udvikling i områderne uden for de større byer – til gavn for hele landet. Faaborg-Midtfyn har modtaget støtte fra kampagnen til udvikling af by- og egnsprofiler.

Faaborg-Midtfyn Kommunes behov for udvikling er uomtvisteligt. Vi har mistet 1.000 indbyggere på fem år og omkring 2.700 arbejdspladser i løbet af de seneste tre år. Derfor har kommunalbestyrelsen vedtaget en ny udviklingsstrategi ”Sammen om nødvendig forandring”, som skal vende udviklingen og øge kommunens indbyggertal. Målet er, at vi i 2030 har 2000 flere indbyggere i kommunen. Strategien kan findes på - <http://www.fmk.dk/politik/strategier-og-politikker/udviklingsstrategi>.

Udviklingsstrategien er udarbejdet med afsæt i en række analyser. Analyserne peger på, at Årslev/Sdr. Nærå og Nr. Lyndelse i nord, Ringe i midt og Faaborg i den sydlige del af kommunen besidder langt de største potentialer for bosætning. De fire byer er meget forskellige. Med afsæt i hver deres styrker og potentialer skal de fungere som dynamoer, der supplerer hinanden og samlet set løfter hele kommunen. Analyserne kan findes på – <http://www.fmk.dk/om-kommunen/aktuelle-projekter-i-kommunen/tvaergaaende-projekter/faaborg-midtfyn-i-udvikling>.

Den nye udviklingsstrategi repræsenterer et skift i arbejdet med at skabe udvikling i kommunen. For det første erkender vi med denne strategi, at vi som kommune ikke kan skabe den nødvendige forandring alene. Der er behov for at både borgere, virksomheder, foreninger m.fl. påtager sig et medansvar for at skabe udvikling.

For det andet viser strategien en politisk villighed til at prioritere investeringer i udvalgte byer. Dette valg er baseret på en erkendelse af, at vi ikke kan vinde nok ved at bruge ”leverpostejsmetoden” til at fordele ressourcerne.

Udover målrettede anlægsinvesteringer i de valgte byer er vi også optagede af, at vores drift bliver bragt i spil i det omfang, det giver mening, så både drift og anlæg er med til at skabe synergier i forhold til by- og egnsprofilerne. Det kunne eksempelvis ske ved, at daginstitutioner eller skoler i det pågældende område udvikler tilbud eller institutionsprofiler, der understøtter den pågældende by- og egnsprofil.

**Opgaven**

Det er afgørende for udviklingsstrategiens succes, at den forankres lokalt – og dette skal ske i arbejdet med at skabe by- og egnsprofilerne, som er et vigtigt skridt i arbejdet med at skabe dynamoer i de udvalgte byer og egne. Profilerne skal sikre, at vi strategisk udnytter og udvikler de eksisterende stedsbundne kvaliteter i de fire profilområder i nogle unikke og konkurrencedygtige fremtidsbilleder samt at vi skaber et stærkt udgangspunkt for, at borgere, foreninger, virksomheder m.fl. kan og vil bidrage til at realisere det ønskede fremtidsbillede. Dette arbejde skal samtidig styrke kommunens synlighed og interne sammenhængskraft.

Arbejdet med skabe unikke bosætningsområder er gået i gang. I efteråret 2014 tog vi det første skridt til at udvikle klare by- og egnsprofiler i samarbejde med lokale borgere og interessenter. Her tegnede der sig et billede af en mulig profil for Faaborgegnen, mens der ikke fremstår et klart billede for de øvrige områder.

Der er behov for at dykke dybere ned i fortællingerne for at afdække de uforløste og uudnyttede kvaliteter og potentialer. Byernes fortællinger skal med andre ord udnyttes strategisk i langt højere grad end nu.

Men det er ikke kun de fysiske forhold, der betragtes som stedskvaliteter i de pågældende byer og egne. Menneskelige ressourcer og de lokale fortællinger og identiteter er lige så væsentlige stedskvaliteter, der skal afdækkes og udvikles.

By- og egnsprofilerne vil fungere som et politisk prioriteringsværktøj, og i tilknytning til hver by- og egnsprofil, skal der i samarbejde med lokale aktører udarbejdes et inspirations- og handlingskatalog, der anviser konkrete veje til, hvordan vi kan realisere de mål, der er beskrevet i by- og egnsprofilerne.

**Tre by- og egnsprofiler, der er konkurrencestærke og har lokalt ejerskab**

Opgaven, vi ønsker konsulentbistand til, består i, at designe og gennemføre en proces, der sikrer, at vi den 1. marts 2016 har by- og egnsprofiler og der er skabt lokalt ejerskab for disse i følgende tre egne:

* Faaborgegnen
* Ringeegnen
* Forstadsbåndet[[1]](#footnote-1)

Vi definerer en by- og egnsprofil, som et fremtidsbillede, der beskriver summen af de værdier og det omdømme, som byen og egnen i fremtiden bliver associeret med af dens indbyggere og de mennesker, der betragter den udefra. Der er tale om et fremtidsbillede, som der skal skabes lokal opbakning til at skabe – og efterfølgende realisere.

Profilen sætter fokus på eksisterende og kommende styrker, særlige kendetegn mv. og har betydning for, hvorvidt byen og egnen er et attraktivt sted at bo. Den opstiller desuden konkrete mål for, hvordan fremtidsbilledet skal realiseres. Det er afgørende, at profilen er unik, troværdig og realistisk, så den både kan realiseres – og sikrer, at de tre egne udvikler sig, så de adskiller sig positivt fra andre byer og egne. Der skal med andre ord skabes grundlag for at byen/egnen opfattes som og er et attraktivt sted at bo.

Profilen omfatter en kernefortælling/story, der skal bruges som et fælles pejlemærke for udviklingen af byen og egnen for de involverede aktører i form af kommune, borgere, foreninger, erhverv, politikere og investorer. Enighed om profilen repræsenterer en fælles opfattelse af, i hvilken retning byen og egnen skal udvikle sig. Denne kernefortælling/story vil naturligvis også skulle fungere som fundament for konkrete markedsførings- og kommunikationstiltag.

**Nye tænke- og handlemåder på – et fælles ansvar for kommunens udvikling**

Med udviklingsstrategien tænker vi vores byer på en ny måde. Hvis vi skal fremtidssikre vores kommune, så skal vi ikke længere se byer og landsbyer, som isolerede enheder, der konkurrerer med hinanden. I stedet vil vi fokusere på samspillet i lokalområderne og de unikke egne, vores kommune byder på. Det betyder, at hvad der er i én by, ikke nødvendigvis skal være i en anden. Vi skal prioritere vores ressourcer effektivt og hele tiden søge de mulige synergier og interessesammenfald mellem byerne.

Vi mener, at der er en gensidig afhængighed mellem byer og oplande samt landområder og landsbyer, som skal dyrkes og udnyttes. De større byer kan løfte de mindre, mens de åbne arealer og landsbyer har deres særlige styrker og tilbyder unikker oplevelser for beboere og besøgende i byerne.

Vi er meget opmærksomme på, at vi ikke kan skabe udviklingen uden at vi får alle med i arbejdet og får mobiliseret så mange frivillige kræfter som muligt.

En del af konsulentopgaven er derfor også at levere forslag til, hvordan vi skaber en større bevidsthed om vores alles (den enkelte borgers, virksomheds, forenings, kommunes mv.) ansvar og rolle i udviklingsarbejdet. Sagt med andre ord ønsker vi konkrete forslag til og en plan for, hvordan vi kan skabe eller sætte ”en bølge/bevægelse” i gang, der hos os alle

* skaber og inspirerer til nye erkendelser omkring den gensidige afhængighed mellem land og by og dermed mindsker et eventuelt konkurrence-mindset,
* skaber en fællesskabsfølelse og erkendelse af, at alle borgeres nære liv og rammerne herfor er en del af en større egn og helhed,
* skærper vores opmærksomhed på, at kommunens udvikling er en nødvendighed og er et fælles anliggende samt skaber adfærdsændringer hos og dermed giver vigtige aktører lyst til at være med til at booste og skabe fælles energi og engagement i arbejdet med fremtidssikre en kommune i udvikling,
* får aktiveret relevant aktører, som har ressourcer til at medvirke til at løfte udviklingen.

**Forventninger til rådgiver**

Det forventes, at tilbudsgivere, der søger prækvalifikation, har omfattende kompetencer indenfor og erfaring med:

* Identificering, udvikling og udnyttelse af de lokale stedbundne potentialer / stedskvaliteter fx via en etnologisk tilgang
* Strategiudvikling
* Aktørinddragelse
* Procesledelse
* By- og egnsudvikling
* Branding og markedsføring
* Flytte folk mentalt – skabe energi

Tilbudsgivere forventes at være et fælles team hhv. en virksomhed med stærke kompetencer inden for ovennævnte opgaver.

Rådgivningsydelsen skal leveres inden for et maksimumhonorar på 600.000 kr. ekskl. moms.

**Betingelser for deltagelse**

Rådgivere, der ønsker at komme betragtning til at byde på opgaven, skal fremsende følgende:

Generelle oplysninger:

1. Identifikationsoplysninger, herunder navn, adresse, CVR-nummer, kontaktoplysninger og –person.
2. Kort beskrivelse af virksomhedens organisation, herunder eventuelle underrådgivere samt CV’er på nøglepersoner.
3. Underskrevet tro og love erklæring i henhold til implementeringsbekendtgørelsen (bekendtgørelse nr. 712 af 15. juni 2011, §§ 10 og 11), hvoraf fremgår, at ansøger ikke befinder sig i de i udbudsdirektivets artikel 45 anførte udelukkelsessituationer (anvend eventuelt vedhæftede skabelon).
4. Underskrevet tro og love erklæring vedrørende ubetalt gæld til det offentlige i henhold til lovbekendtgørelse nr. 336 af 13. maj 1997 (anvend eventuelt vedhæftede skabelon).

Økonomisk kapacitet:

1. Årsregnskab eller underskrevet erklæring med oplysning om virksomhedens økonomiske nøgletal (omsætning, resultat efter skat, balance og egenkapital) for de seneste 3 afsluttede regnskabsår.

Teknisk kapacitet:

1. Referencer for varetagelse af tilsvarende opgaver inden for de seneste 5 år, gerne med tydelig angivelse af virksomhedens konkrete rolle i de pågældende opgaver, oplysning om opgavens omfang/økonomiske størrelse og art. Referencerne bør afspejle virksomhedens kompetencer inden for strategiudvikling, aktørinddragelse, branding og identificering af stedbundne potentialer.

Der kan max. vedlægges 5 referencer for virksomheden (det samlede team, der søger om prækvalifikation), og hver reference må max. fylde 1 A4-side i skriftstørrelse 10.

**Underrådgivere mv.**

Såfremt virksomheden henviser til andres ressourcer, herunder koncerninterne selskaber eller samarbejdsparter/underrådgivere, skal der medsendes dokumentation for, at virksomheden kan råde over disse ressourcer, fx i form af en underskrevet erklæring fra den pågældende virksomhed. Desuden bør ovennævnte oplysninger (pkt. 1 og pkt. 3-6) angives for sådanne virksomheder.

**Valg af tilbudsgiver**

Faaborg-Midtfyn Kommune har til hensigt at prækvalificere 4 teams til at afgive tilbud. Udvælgelsen af tilbudsgiverne vil ske blandt de virksomheder, der utvivlsomt har den fornødne økonomiske kapacitet til at løfte den udbudte opgave. Ved udvælgelsen vil der blive lagt vægt på relevansen og kvaliteten af de oplyste referencer i forhold til den udbudte opgave.

Ansøgerne forventes således, at kunne dokumentere erfaring (relevante referenceprojekter) inden for strategiudvikling, herunder by- og egnsudvikling, procesledelse og inddragelsesprocesser af en høj kvalitet i kombination med relevante markedsføring/branding kompetencer.

**Indlevering af ansøgning**

Ansøgning om prækvalifikation kan sendes digitalt til [plan-kultur@fmk.dk](mailto:plan-kultur@fmk.dk)

eller afleveres på nedenstående adresse:

Faaborg-Midtfyn Kommune

Plan og Kultur

Mellemgade 15

5600 Faaborg

Att.: Birgitte Hjerrild

Mrk.: By- og egnsprofiler

Postforsendes eller afleveres ansøgningen, opfordres ansøger til at aflevere ansøgningen om prækvalifikation i 1 eksemplar og i 1 digital kopi på USB-nøgle.

**Ansøgningsfrist**

Ansøgningen om prækvalifikation skal være Faaborg-Midtfyn Kommune i hænde senest den 15. juni, kl. 16.00

**Tildelingskriterium**

Tildelingskriteriet er det kvalitetsmæssigt bedste tilbud.

Underkriterierne til tildelingskriteriet vil fremgå af udbudsmaterialet.

**Spørgsmål**

Eventuelle spørgsmål til annoncen kan rettes pr. mail til Birgitte Hjerrild: [bhjer@fmk.dk](mailto:bhjer@fmk.dk)

Spørgsmål til annoncen skal stilles hurtigst muligt og være Birgitte Hjerrild i hænde senest den 10. juni 2015 kl. 12.

Svar vil blive sendt til alle interesserede, som har anmodet herom ved henvendelse til Birgitte Hjerrild på ovennævnte mailadresse. Spørgsmål vil blive besvaret hurtigst muligt og senest den 11. juni 2015.

1. Med særligt fokus på Årslev/Sdr. Nærå og Nr. Lyndelse. [↑](#footnote-ref-1)